夏日登臺晚雲層疊若衆山狀伯氏令賦詩因成長韻
作者：李彌遜
朝代：宋

paragraphs: 陽光潑血汗交頤，晚日政與長空宜。
海神遊戲出霮䨴，風伯退聽停嘘吁。
初如炎官火傘動，漸若寒露冰壺欹。
九烏堕翼天地暗，六鰲矯首山川隨。
飛來一峰横突兀，競秀萬壑排參差。
岱宗坡陀太華小，少室破碎終南低。
深谷婉麗發春態，髙巖磊落呈秋姿。
峰青盤螺綰新髻，水碧分暈浮修眉。
鸞翔鳯翥露纖巧，虎踞龍蟠驚崛奇。
觀臺彷彿隱仙聖，樓閣縹緲生蛟螭。
誰於天宇弄顯晦，力與地險論髙卑。
盪胸稜稜各騰踏，翻手冉冉爭奔馳。
平生腳底識南北，此日眼界迷東西。
身輿欲上白銀闕，風馭不假青雲梯。
三薰三沐謝世事，一丘一壑真吾栖。
捫參歷井不憚遠，直恐夜半潛推移。